На основу члана 207. став 2. Закона о социјалној заштити („Службени гласник РС”, брoj 24/11) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ О ИЗМЕНАМА УРЕДБЕ О

НАМЕНСКИМ ТРАНСФЕРИМА У СОЦИЈАЛНОЈ ЗАШТИТИ

Члан 1.

У Уредби о наменским трансферима у социјалној заштити („Службени гласник РС”, број 18 /16) у члану 3. став 1. мења се и гласи:

„Укупан годишњи износ наменског трансфера за финансирање услуга из члана 2. ове уредбе, за наредну буџетску годину, утврђује се у складу са средствима опредељеним за ту намену Законом о буџету Републике Србије за текућу годину.”

Члан 2.

У члану 7. став 1. мења се и гласи:

„Наменски трансфери по јединицама локалне самоуправе из члана 2. став 1. тачка 1) утврђени у складу са чланом 6. ове уредбе коригују се у односу на фискални капацитет јединице локалне самоуправе, изражен кроз висину укупних прихода и примања по становнику у последњој години за коју министарство надлежно за послове финансија располаже подацима, и то на следећи начин:

- за јединице локалне самоуправе чији је фискални капацитет до 50% просечног прихода по становнику од уступљених прихода у свим општинама у Републици Србији наменски трансфер се множи са коефицијентом 1,2;

- за јединице локалне самоуправе чији је фискални капацитет између 50-80% просечног прихода по становнику од уступљених прихода у свим општинама у Републици Србији наменски трансфер се множи са коефицијентом 1,1;

- за јединице локалне самоуправе чији је фискални капацитет између 80-100% просечног прихода по становнику од уступљених прихода у свим општинама у Републици Србији наменски трансфер се множи са коефицијентом 1,0;

- за јединице локалне самоуправе чији је фискални капацитет преко 100% просечног прихода по становнику од уступљених прихода у свим општинама у Републици Србији наменски трансфер се множи са коефицијентом 0,8.”

Члан 3.

У члану 9. став 1. мења се и гласи:

„Средства за наменске трансфере преносе се јединицама локалне самоуправе у року од 15 дана од дана достављања министарству надлежном за послове социјалне заштите уговора о набавци услуге између јединице локалне самоуправе и пружаоца услуге, у висини уговорене цене услуге која је предмет набавке, а до висине средстава опредељених расподелом наменског трансфера за развој услуга социјалне заштите јединицама локалне самоуправе.”

Члан 4.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-3392/2021

У Београду, 15. априла 2021. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |